Udkast til AFGØRELSE TRUFFET AF DET BLANDEDE EØS-UDVALG om ændring af bilag II (Tekniske forskrifter, standarder, prøvning og certificering) og bilag XX (Miljø) til EØS-aftalen - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. For at sikre den fornødne retssikkerhed og ensartethed skal Det Blandede EØS-udvalg integrere al relevant EF-lovgivning i EØS-aftalen så hurtigt som muligt efter vedtagelsen.

2. Det Blandede EØS-udvalg bør derfor vedtage vedlagte afgørelse for at ændre bilag II (Tekniske forskrifter, standarder, prøvning og certificering) og bilag XX (Miljø) til EØS-aftalen ved at tilføje det senest vedtagne regelværk på disse områder. Afgørelsen vedrører:

- 398 L 0070: Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af direktiv 93/12/EØF (EFT L 350 af 28.12.1998, s. 58).

- 399 L 0032: Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF (EFT L 121 af 11.5.1999, s. 13).

3. I henhold til artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet EF's holdning til sådanne afgørelser efter forslag fra Kommissionen.

4. Udkastet til afgørelse truffet af Det Blandede EØS-udvalg forelægges Rådet til godkendelse. Kommissionen håber at kunne fremføre EF's holdning i Det Blandede EØS-udvalg i juni 2001.

Udkast til AFGØRELSE TRUFFET AF DET BLANDEDE EØS-UDVALG om ændring af bilag II (Tekniske forskrifter, standarder, prøvning og certificering) og bilag XX (Miljø) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag II til aftalen blev ændret ved afgørelse nr. ... [1] truffet af Det Blandede EØS-udvalg.

[1] EFT L ...

(2) Bilag XX til aftalen blev ændret ved afgørelse nr. ... [2] truffet af Det Blandede EØS-udvalg.

[2] EFT L ...

(3) Tilpasningen til Rådets direktiv 93/12/EØF skal justeres efter Republikken Østrigs og Republikken Finlands tiltrædelse af Den Europæiske Union.

(4) Europa-Parlamentets og Rådets direktiv 98/70/EØF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF [3] bør indarbejdes i aftalen.

[3] EFT L 350 af 28.12.1998, s. 58.

(5) Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF [4] bør indarbejdes i aftalen.

[4] EFT L 121 af 11.5.1999, s. 13.

(6) Island kan fortsat anvende gasolier til skibsfart, selv om disse ikke opfylder direktivets krav til svovlindhold -

TRUFFET FØLGENDE AFGØRELSE:

Artikel 1

Punkt 6 (Rådets direktiv 93/12/EØF) i kapitel XVII til bilag II til aftalen affattes således:

1. Følgende indsættes:

"som ændret ved:

- 398 L 0070: Europa-Parlamentets og Rådets direktiv 98/70/EF af 13. oktober 1998 (EFT L 350 af 28.12.1998, s. 58).

- 399 L 0032: Rådets direktiv 1999/32/EF af 26. april 1999 (EFT L 121 af 11.5.1999, s. 13)(*).

(*) Direktivet er også opført i bilag XX, punkt 21, litra ab), til aftalen."

2. Teksten til tilpasningen udgår.

Artikel 2

Følgende punkt indsættes efter punkt 6 (Rådets direktiv 93/12/EØF) i kapitel XVII i bilag II til aftalen:

"6a. 398 L 0070: Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af direktiv 93/12/EØF (EFT L 350 af 28.12.1998, s. 58)."

Artikel 3

Følgende punkt indføjes efter punkt 21aa (Rådets direktiv 1999/13/EF) i bilag XX til aftalen:

"21ab. 399 L 0032: Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF (EFT L 121 af 11.5.1999, s. 13)(*).

Bestemmelserne i direktivet gælder i forbindelse med aftalen med følgende tilpasning:

I artikel 4, stk. 2, indsættes ordene 'Island for hele eller dele af Islands område' efter ordet 'område,'.

(*) Direktivet er også opført i bilag II, kapitel XVII, punkt 6, til aftalen."

Artikel 4

Teksterne til Europa-Parlamentets og Rådets direktiv 98/70/EF og Rådets direktiv 1999/32/EF på islandsk og norsk, som offentliggøres i De Europæiske Fællesskabers Tidendes EØS-tillæg, er autentiske.

Artikel 5

Denne afgørelse træder i kraft den [...] 2001, forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 [5].

[5] [Forfatningsmæssige krav angivet.] [Ingen forfatningsmæssige krav angivet.]

Artikel 6

Denne afgørelse offentliggøres i De Europæiske Fællesskabers Tidendes EØS-afdeling og EØS-tillæg.

Udfærdiget i Bruxelles, ....

På vegne af Det Blandede EØS-udvalg

Formand

Sekretærer for Det Blandede EØS-udvalg